ΑΝΑΚΟΙΝΩΣΗ ΑΠΟΧΗΣ ΔΙΚΗΓΟΡΩΝ Δ.Σ.Β

ΑΠΟ ΔΙΚΟΝΟΜΙΚΕΣ ΚΑΙ ΔΙΑΔΙΚΑΣΤΙΚΕΣ ΠΡΑΞΕΙΣ ΑΝΑΓΚΑΣΤΙΚΗΣ ΕΚΤΕΛΕΣΗΣ ΚΑΤΑ ΕΥΑΛΩΤΩΝ ΟΦΕΙΛΕΤΩΝ

Το δικηγορικό σώμα, από την πρώτη στιγμή, εξέφρασε την έντονη διαφωνία του στις ρυθμίσεις του Νέου Πτωχευτικού Κώδικα (Ν.4738/2020), διότι δεν εξασφαλίζουν την λυσιτελή προστασία των ευάλωτων οφειλετών, και δη της πρώτης κατοικίας τους.

 Με την εφαρμογή του νέου Πτωχευτικού Κώδικα,επίκεινται στο επόμενο χρονικό διάστημα πλειστηριασμοί πρώτης κατοικίας, παρά το γεγονός ότι μέχρι σήμερα δεν έχουν εκδοθεί οι προβλεπόμενες εφαρμοστικές του νόμου υπουργικές αποφάσεις και κυρίως, δεν έχει συσταθεί ο «Φορέας Απόκτησης και Επαναμίσθωσης», που προβλέπεται στα άρθρα 218 επ. του Ν.3748/2020.

Συνεπώς, μέχρι σήμερα, η προστασία των ευάλωτων οφειλετών με το νέο Πτωχευτικό Κώδικα παρίσταται απομειωμένη και η προστασία της πρώτης κατοικίας τους ανεπαρκής, σε σχέση με το προϊσχύον νομοθετικό καθεστώς.

Λαμβανομένων υπόψη των παραπάνω και σε επικύρωση της από 28.08.2021 σχετικής Απόφασης της Ολομέλειας των Προέδρων Δ.Σ.Ε. (το πλαίσιο της οποίας εξειδικεύτηκε με την από 02.09.2021/08.09.2021 Απόφαση της Συντονιστικής Επιτροπής των Προέδρων Δ.Σ.Ε.), το Διοικητικό Συμβούλιο του Δ.Σ.Β., κατά την τακτική συνεδρίασή του της 13ης Σεπτεμβρίου 2021, αποφάσισε ομόφωνα τα ακόλουθα:

Την **έως και 30.9.2021 ΑΠΟΧΗ των Δικηγόρων-μελών του**από την διαδικασία αναγκαστικής εκτέλεσης για επίσπευση πλειστηριασμών **με εντολείς τράπεζες ή εταιρίες διαχείρισης απαιτήσεων κατά της πρώτης κατοικίας των ευάλωτων νοικοκυριών**, όπως ορίζονται με το ν. 4738/2020 και ειδικότερα:

Α) Αποχή  από τη σύνταξη, υπογραφή  και κοινοποίηση επιταγής  (άρθρο 924 Κ.Πολ.Δ), που αποτελεί την πρώτη πράξη αναγκαστικής εκτέλεσης και η οποία  συντάσσεται υποχρεωτικά κάτω από επικυρωμένο αντίγραφο από το πρώτο εκτελεστό απόγραφο, του οποίου η ακρίβεια της αντιγραφής  βεβαιώνεται  από το δικηγόρο που το εκδίδει (άρθρο 36 παρ. 2 περ. β Κώδικα Δικηγόρων), πλην της περίπτωσης, κατά την οποία η Τράπεζα ή η  Εταιρία Διαχείρισης Απαιτήσεων έχει χορηγήσει  στον πληρεξούσιο δικηγόρο της έγγραφη βεβαίωση από την οποία να αποδεικνύεται ότι ο δανειολήπτης-καθ’ ου δεν ανήκει στα ευάλωτα νοικοκυριά, όπως ορίζονται με το ν. 4738/2020.

Β) Αποχή από την υπογραφή εντολής προς εκτέλεση (άρθρο 927 Κ.Πολ.Δ), κατά τα ανωτέρω.

Περαιτέρω, το Διοικητικό Συμβούλιο του Δ.Σ.Β. εκφράζει την θέση ότι θα πρέπει να υπάρξει άμεση νομοθετική ρύθμιση για την αναστολή των πλειστηριασμών πρώτης κατοικίας των ευάλωτων οφειλετών (κατά άρθρο 217 Ν.4738/2020), τουλάχιστον μέχρι την θέσπιση του Φορέα Απόκτησης και Επαναμίσθωσης, καθώς και τη θέσπιση δεοντολογικού πλαισίου λειτουργίας των εταιρειών διαχείρισης απαιτήσεων .

Ο Πρόεδρος                          Ο Γεν. Γραμματέας

Χρήστος Αν. Στρατηγόπουλος    Βασίλειος Αθ. Μπακαλιάνος